http://www.thaigov.go.th

วันนี้ (26 เมษายน 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ .. ) พ.ศ. ....

(แก้ไขเพิ่มเติมกรณีการหลีกเลี่ยงการเสียภาษีและฉ้อโกงภาษีตามข้อเสนอ FATF)

2. เรื่อง ร่างพระราชบัญญัติสถาบันคุ้มครองเงินฝาก (ฉบับที่ ..) พ.ศ. .... และ

ร่างพระราชกฤษฎีกากำหนดจำนวนเงินฝากที่ได้รับการคุ้มครองเป็นการทั่วไป พ.ศ. ....

3. เรื่อง ร่างพระราชกฤษฎีกาจัดตั้งสถาบันบริหารจัดการธนาคารที่ดิน (องค์การมหาชน) (ฉบับที่ ..) พ.ศ. ....

4. เรื่อง ร่างระเบียบสำนักนายกรัฐมนตรี ว่าด้วยการจัดตั้งเขตสุขภาพเพื่อประชาชน

พ.ศ. ....

5. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมมอเตอร์คอมเพรสเซอร์ต้อง เป็นไปตามมาตรฐาน พ.ศ. ....

6. เรื่อง ร่างกฎกระทรวงกำหนดค่าธรรมเนียมตามกฎหมายว่าด้วยการควบคุมคุณภาพ อาหารสัตว์ พ.ศ. ....

|  |
| --- |
| **เศรษฐกิจ – สังคม** |

7. เรื่อง ขออนุมัติดำเนินงานโครงการก่อสร้างรถไฟทางคู่ ช่วงประจวบคีรีขันธ์ – ชุมพร

8. เรื่อง ยุทธศาสตร์และแผนปฎิบัติการกำจัดโรคไข้มาลาเรียประเทศไทย

9. เรื่อง การให้สิทธิพิเศษประเภทไม่บังคับแก่กรมวิชาการเกษตร ในการจำหน่ายพันธุ์พืช และปัจจัยการผลิต

|  |
| --- |
| **ต่างประเทศ** |

10. เรื่อง ขอความเห็นชอบและลงนามพิธีสารอนุวัติข้อผูกพันการปิดเสรีการค้าบริการด้าน การเงิน ฉบับที่ 7 ภายใต้กรอบความตกลงว่าด้วยการค้าบริการของอาเซียน

11.   เรื่อง ร่างปฏิญญาการประชุมว่าด้วยการส่งเสริมปฏิสัมพันธ์และมาตรการสร้างความ ไว้เนื้อเชื่อใจระหว่างประเทศในภูมิภาคเอเชีย (CICA) ระดับรัฐมนตรีว่าการ กระทรวงการต่างประเทศ ครั้งที่ 5

12. เรื่อง การแลกเปลี่ยนหนังสือระหว่างรัฐมนตรีว่าการกระทรวงการต่างประเทศ เนเธอร์แลนด์และเลขาธิการอาเซียนสำหรับโครงการ Annual Diplomatic Training for Diplomats from ASESN Member States and ASEAN Secretariat Officers 2016 - 2019

13. เรื่อง การลงนามความตกลงในการเป็นเจ้าภาพจัดงาน ITU Telecom World 2016

14. เรื่อง ร่างเอกสารว่าด้วยความเข้าใจร่วมกันเพื่อการจัดหาอุปกรณ์โดยกระทรวง  
 การเข้าเมืองและการพิทักษ์พรมแดนแห่งออสเตรเลียให้แก่กรมศุลกากร

15. เรื่อง ขอความเห็นชอบคณะรัฐมนตรีในการเข้าร่วมเป็นภาคีสมาชิกความตกลงว่าด้วย มาตรการของรัฐเจ้าของท่าเพื่อป้องกัน ยับยั้ง และขจัดการทำการประมงผิด กฎหมาย ขาดการรายงานและไร้การควบคุมขององค์การอาหารและเกษตร  
 แห่งสหประชาชาติ

|  |
| --- |
| **แต่งตั้ง** |

16. เรื่อง การแต่งตั้งข้าราชการให้ดำรงตำแหน่งที่ปรึกษาด้านการประสานงานโครงการ  
 อันเนื่องมาจากพระราชดำริ (นักวิเคราะห์นโยบายและแผนทรงคุณวุฒิ) (สำนักงานคณะกรรมการพิเศษเพื่อประสานงานโครงการอันเนื่องมาจาก พระราชดำริ)

17. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

18. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงคมนาคม)

19. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงเทคโนโลยีสารสนเทศและการสื่อสาร)

20. เรื่อง แต่งตั้งกรรมการผู้จัดการธนาคารอาคารสงเคราะห์

21. เรื่อง แต่งตั้งประธานกรรมการและกรรมการอื่นในคณะกรรมการองค์การ

สวนพฤกษศาสตร์

22. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ .. ) พ.ศ. .... (แก้ไขเพิ่มเติมกรณี การหลีกเลี่ยงการเสียภาษีและฉ้อโกงภาษีตามข้อเสนอ FATF)**

คณะรัฐมนตรีมีมติอนุมัติหลักการร่างพระราชบัญญัติแก้ไขเพิ่มเติมประมวลรัษฎากร (ฉบับที่ .. ) พ.ศ. .... (แก้ไขเพิ่มเติมกรณีการหลีกเลี่ยงการเสียภาษีและฉ้อโกงภาษีตามข้อเสนอ FATF) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจาณา แล้วส่งให้คณะกรรมการประสานงาน สภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. กำหนดให้อธิบดีกรมสรรพากรมีอำนาจออกคำสั่งให้ยึดหรืออายัดทรัพย์สินไว้เป็นการชั่วคราว เมื่อมีหลักฐานอันควรเชื่อว่าบุคคลใดกระทำความผิดฐานหลีกเลี่ยงหรือพยายามหลีกเลี่ยงภาษี ภาษีมูลค่าเพิ่ม ขอคืนภาษีอากรอันเป็นเท็จ โดยวิธีการยึดหรืออายัดทรัพย์สินเป็นการชั่วคราวให้เป็นไปตามระเบียบที่อธิบดีกรมสรรพากรกำหนดโดยอนุมัติรัฐมนตรีว่าการกระทรวงการคลัง

2. ห้ามผู้ใดทำลาย ย้าย ซ่อนเร้น หรือโอนไปให้แก่บุคคลอื่นซึ่งทรัพย์สินที่ถูกยึดหรืออายัด

3. กำหนดให้เจ้าพนักงานประเมินมีอำนาจประเมินภาษี เบี้ยปรับ และเงินเพิ่มเมื่อมีหลักฐานอันควรเชื่อว่าผู้ใดหลีกเลี่ยงการเสียภาษี มีอำนาจออกคำสั่งเรียกให้ส่งคืนภาษีอากรที่ได้รับคืนไป เมื่อมีหลักฐานอันควรเชื่อว่าผู้ใดขอคืนภาษีอากรอันเป็นเท็จ มีหน้าที่รวบรวมและจัดส่งข้อมูลที่เกี่ยวข้องไปยังสำนักงาน ปปง.

4. กำหนดให้สำนักงาน ปปง. จัดส่งบรรดาข้อมูลซึ่งได้มาตามกฎหมายว่าด้วยการป้องกันและปราบปรามการฟอกเงินให้แก่กรมสรรพากร

5. กำหนดให้ความผิดเกี่ยวกับการหลีกเลี่ยงหรือพยายามหลีกเลี่ยงการเสียภาษีอากรหรือฉ้อโกงภาษีอากร ให้เป็นมูลฐานความผิดตามกฎหมายว่าด้วยการป้องกันและปราบปรามการฟอกเงิน

**2. เรื่อง ร่างพระราชบัญญัติสถาบันคุ้มครองเงินฝาก (ฉบับที่ ..) พ.ศ. .... และร่างพระราชกฤษฎีกากำหนดจำนวนเงินฝากที่ได้รับการคุ้มครองเป็นการทั่วไป พ.ศ. ....**

คณะรัฐมนตรีมีมติอนุมัติตามที่กระทรวงการคลัง (กค.) เสนอ ดังนี้

1. อนุมัติหลักการร่างพระราชบัญญัติสถาบันคุ้มครองเงินฝาก (ฉบับที่ ..) พ.ศ. .... และให้ส่งสำนักงานคณะกรรมการกฤษฎีกาตรวจพิจารณาแล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

2. อนุมัติหลักการร่างพระราชกฤษฎีกากำหนดจำนวนเงินฝากที่ได้รับการคุ้มครองเป็นการทั่วไป พ.ศ. .... และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

กค. เสนอว่า

1. ร่างพระราชบัญญัติสถาบันคุ้มครองเงินฝาก พ.ศ. 2551 มีผลบังคับใช้ตั้งแต่วันที่ 11 สิงหาคม 2551 โดยมีหน้าที่คุ้มครองเงินฝากแก่ผู้ฝากเงินในสถาบันการเงิน ต่อมาภายหลังกฎหมายมีผลใช้บังคับ สภาวการณ์ทางเศรษฐกิจของโลกและระบบสถาบันการเงินได้มีการเปลี่ยนแปลงที่สำคัญ ได้แก่ วิกฤติเศรษฐกิจในประเทศสหรัฐอเมริกาในปี 2551 และการจัดทำหลักการสำคัญของระบบประกันเงินฝากที่มีประสิทธิผล (Core Principles for Effective Deposit Insurance Systems) โดยสมาคมสถาบันประกันเงินฝากระหว่างประเทศ (International Association of Deposit Insurers) ในปี 2552 และปรับปรุงอีกครั้งในปี 2557 เพื่อเตรียมความพร้อมในการทำหน้าที่ของหน่วยงานด้านการคุ้มครองเงินฝาก และเสริมสร้างเสถียรภาพของระบบสถาบันการเงิน

2. สถาบันคุ้มครองเงินฝาก จึงได้มีการทบทวนและปรับปรุงแก้ไขวงเงินการคุ้มครองเงินฝากรวม 2 ครั้ง เพื่อให้สอดคล้องกับสภาวการณ์ทางเศรษฐกิจตามข้อ 1 ได้แก่ การออกพระราชกฤษฎีกากำหนดจำนวนเงินฝากที่ได้รับการคุ้มครองเพิ่มขึ้น พ.ศ. 2552 และพระราชกฤษฎีกากำหนดจำนวนเงินฝากที่ได้รับการคุ้มครองเป็นการทั่วไป พ.ศ. 2555

3. เพื่อให้เกิดความสอดคล้องกับสภาวการณ์ด้านเศรษฐกิจที่เปลี่ยนแปลงไป รวมทั้งหลักการสำคัญของระบบประกันเงินฝากที่มีประสิทธิผล ตลอดจนเสริมสร้างความเชื่อมั่นของผู้ฝากเงินและเสถียรภาพในระบบการเงินและสถาบันการเงิน กค. จึงแก้ไขพระราชบัญญัติสถาบันคุ้มครองเงินฝาก พ.ศ. 2551 เพื่อลดขั้นตอนในกระบวนการจ่ายคืนเงินฝากแก่ผู้ฝากเงินให้มีความรวดเร็วยิ่งขึ้นและปรับปรุงกระบวนการดำเนินงานของสถาบันคุ้มครองเงินฝากในขั้นตอนการควบคุมสถาบันการเงินและการชำระบัญชี รวมทั้งตราพระราชกฤษฎีกากำหนดจำนวนเงินฝากที่ได้รับการคุ้มครองเป็นการทั่วไป พ.ศ. .... โดยกำหนดระดับวงเงินความคุ้มครองเงินฝากใหม่ซึ่งสูงกว่าที่กำหนดไว้ในมาตรา 53 วรรคหนึ่งแห่งพระราชบัญญัติสถาบันคุ้มครองเงินฝาก พ.ศ. 2551

**สาระสำคัญของร่างฯ 2 ฉบับ** เป็นการปรับปรุงแก้ไขขั้นตอนกระบวนการจ่ายคืนเงินฝากแก่ผู้ฝากเงิน กระบวนการดำเนินงานของสถาบันคุ้มครองเงินฝาก และขยายวงเงินความคุ้มครองเงินฝากเป็นการชั่วคราวและลดลงอย่างเป็นลำดับขั้น

**3. เรื่อง ร่างพระราชกฤษฎีกาจัดตั้งสถาบันบริหารจัดการธนาคารที่ดิน (องค์การมหาชน) (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาจัดตั้งสถาบันบริหารจัดการธนาคารที่ดิน (องค์การมหาชน) (ฉบับที่ ..) พ.ศ. .... ตามที่สถาบันบริหารจัดการธนาคารที่ดิน (องค์การมหาชน) (บจธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงาน ก.พ.ร. ไปประกอบการพิจารณาด้วย แล้วดำเนินการต่อไปได้

**สาระสำคัญของร่างพระราชกฤษฎีกา**

แก้ไขเพิ่มเติมพระราชกฤษฎีกาจัดตั้งสถาบันบริหารจัดการธนาคารที่ดิน (องค์การมหาชน) พ.ศ. 2554 ดังนี้

1. แก้ไของค์ประกอบของคณะกรรมการสถาบันบริหารจัดการธนาคารที่ดินโดยเพิ่มกรรมการ

ผู้แทนองค์กรชุมชนและกรรมการผู้ทรงคุณวุฒิให้มีจำนวนมากกว่ากรรมการโดยตำแหน่ง ซึ่งเป็นข้าราชการประจำในตำแหน่งปลัดกระทรวง

1. เพิ่มเติมบทบัญญัติห้ามมิให้กรรมการในคณะกรรมการสถาบันบริหารจัดการธนาคารที่ดินเป็น

กรรมการในองค์การมหาชนในเวลาเดียวกันเกินกว่า 3 แห่ง

1. แก้ไขอำนาจหน้าที่ของคณะกรรมการสถาบันบริหารจัดการธนาคารที่ดินในการออกระเบียบ

ข้อบังคับเกี่ยวกับเครื่องแต่งกายของผู้อำนวยการ เจ้าหน้าที่และลูกจ้าง รวมทั้งให้มีอำนาจแต่งตั้งคณะกรรมการตรวจสอบ

1. เพิ่มเติมบทบัญญัติการกำหนดแนวทางการปฏิบัติงานของ บจธ. ให้เป็นไปตามหลักเกณฑ์การ

บริหารจัดการบ้านเมืองที่ดี

1. แก้ไขอำนาจหน้าที่ของคณะกรรมการสถาบันบริหารจัดการธนาคารที่ดินให้มีอำนาจแต่งตั้ง

คณะกรรมการตรวจสอบและกำหนดให้คณะกรรมการตรวจสอบได้รับเบี้ยประชุมและประโยชน์ตอบแทนอื่น ตามหลักเกณฑ์ที่คณะรัฐมนตรีกำหนด

1. เพิ่มเติมบทบัญญัติให้ดำเนินการสรรหาและแต่งตั้งผู้อำนวยการสถาบันบริหารจัดการธนาคาร

ที่ดิน (องค์การมหาชน) ให้แล้วเสร็จภายในระยะเวลา 90 วัน และหากมีเหตุผลและมีความจำเป็นขยายได้ไม่เกิน 60 วัน แต่หากยังดำเนินการไม่แล้วเสร็จให้รายงาน กพม. เพื่อรายงานคณะรัฐมนตรี

1. แก้ไขคุณสมบัติและลักษณะต้องห้ามและการพ้นจากตำแหน่งของผู้อำนวยการสถาบันบริหาร

จัดการธนาคารที่ดิน (องค์การมหาชน) เมื่ออายุครบ 65 ปีบริบูรณ์

1. แก้ไขให้ผู้อำนวยการสถาบันบริหารจัดการธนาคารที่ดิน (องค์การมหาชน) เป็นผู้บังคับบัญชา

เจ้าหน้าที่และลูกจ้างของ บจธ. ทุกตำแหน่ง

1. แก้ไขเพิ่มเติมคุณสมบัติและลักษณะต้องห้ามของเจ้าหน้าที่ของ บจธ.
2. เพิ่มเติมบทบัญญัติให้การขาดคุณสมบัติเพราะอายุครบ 60 ปีบริบูรณ์ของเจ้าหน้าที่ บจธ. ให้ถือ

ว่าเป็นการพ้นจากตำแหน่งตามกำหนดเวลาในสัญญาจ้าง

1. แก้ไขให้มีเรื่องการปฏิบัติหน้าที่ของผู้ตรวจสอบภายใน
2. เพิ่มเติมบทบัญญัติให้ บจธ. อยู่ภายใต้ระบบการประเมินผลองค์การมหาชน ตามที่ กพม.

กำหนด และแก้ไขอำนาจหน้าที่การกำกับดูแลของรัฐมนตรีผู้รักษาการ

1. **แก้ไขการขยายระยะเวลาการดำเนินงานของ บจธ. ที่กำหนดไว้ 5 ปี เป็น ให้ บจธ. ยุบเลิก**

**เมื่อมีการจัดตั้งธนาคารที่ดินหรือองค์กรอื่นที่มีวัตถุประสงค์ทำนองเดียวกับธนาคารที่ดินหรือเมื่อพ้นระยะเวลาสามปีนับแต่วันที่ร่างพระราชกฤษฎีกาในเรื่องนี้มีผลใช้บังคับแม้จะยังมิได้มีการจัดตั้งธนาคารที่ดินหรือองค์กรอื่นที่มีวัตถุประสงค์ทำนองเดียวกับธนาคารที่ดิน**

1. เพิ่มเติมบทเฉพาะกาลรองรับตำแหน่งคณะกรรมการของ บจธ. และการนับวาระการดำรง

ตำแหน่ง

1. เพิ่มบทเฉพาะกาลกรณีผู้ใดดำรงตำแหน่งกรรมการขององค์การมหาชน เกินกว่า 3 แห่ง
2. เพิ่มบทเฉพาะกาลรองรับการแก้ไขเพิ่มเติมคุณสมบัติและลักษณะต้องห้ามของผู้อำนวยการ

บริหารจัดการธนาคารที่ดิน (องค์การมหาชน) และเจ้าหน้าที่ของ บจธ.

1. เพิ่มบทเฉพาะกาลรองรับการดำรงตำแหน่งของผู้อำนวยการบริหารจัดการธนาคารที่ดิน

(องค์การมหาชน) ตามสัญญาจ้างที่มีอยู่ก่อนวันที่พระราชกฤษฎีกานี้ใช้บังคับ

**4.** **เรื่อง ร่างระเบียบสำนักนายกรัฐมนตรี ว่าด้วยการจัดตั้งเขตสุขภาพเพื่อประชาชน พ.ศ. ....**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรี ว่าด้วยการจัดตั้งเขตสุขภาพเพื่อประชาชน พ.ศ. .... ตามที่รองนายกรัฐมนตรี (พลเรือเอก ณรงค์ พิพัฒนาศัย) ในฐานะประธานกรรมการสุขภาพแห่งชาติเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของกระทรวงทรัพยากรธรรมชาติและสิ่งแวดล้อมและสำนักงานหลักประกันสุขภาพแห่งชาติ ไปประกอบการพิจารณาด้วย แล้วดำเนินการต่อไปได้

**สาระสำคัญของร่างระเบียบสำนักนายกรัฐมนตรี** ว่าด้วยการจัดตั้งเขตสุขภาพเพื่อประชาชน

พ.ศ. .... เป็นการจัดตั้งเขตสุขภาพเพื่อประชาชน จำนวน 13 เขต ซึ่งเป็นการกำหนดเขตพื้นที่เดียวกับสำนักงานหลักประกันสุขภาพแห่งชาติ เพื่อให้สอดคล้องกับกรอบพื้นที่การทำงานของภาคีหลัก ได้แก่ กระทรวงสาธารณสุข สำนักงานหลักประกันสุขภาพแห่งชาติ และสำนักงานคณะกรรมการสุขภาพแห่งชาติ ซึ่งเป็นการขับเคลื่อนการปฏิรูประบบสุขภาพโดยยึดประโยชน์สุขของประชาชนในเขตพื้นที่เป็นหลัก เน้นกระบวนการทำงานแบบมีส่วนร่วมและให้ทุกภาคส่วนที่มีบทบาทเกี่ยวข้องกับสุขภาพรับผิดชอบร่วมกัน

**5. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมมอเตอร์คอมเพรสเซอร์ต้องเป็นไปตามมาตรฐาน พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกากำหนดให้ผลิตภัณฑ์อุตสาหกรรมมอเตอร์คอมเพรสเซอร์ต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างพระราชกฤษฎีกา**

1. กำหนดให้พระราชกฤษฎีกานี้มีผลใช้บังคับเมื่อพ้นกำหนดหนึ่งร้อยแปดสิบวัน นับแต่วันประกาศในราชกิจจานุเบกษาเป็นต้นไป

2. กำหนดให้ผลิตภัณฑ์อุตสาหกรรมมอเตอร์คอมเพรสเซอร์ต้องเป็นไปตามมาตรฐานเลขที่ มอก. 812-2558 ตามประกาศกระทรวงอุตสาหกรรม ฉบับที่ 4729 (พ.ศ. 2558) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกและกำหนดมาตรฐานผลิตภัณฑ์อุตสาหกรรมมอเตอร์คอมเพรสเซอร์ เฉพาะด้านความปลอดภัยลงวันที่ 22 กันยายน พ.ศ. 2558

**6. เรื่อง ร่างกฎกระทรวงกำหนดค่าธรรมเนียมตามกฎหมายว่าด้วยการควบคุมคุณภาพอาหารสัตว์ พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดค่าธรรมเนียมตามกฎหมายว่าด้วยการควบคุมคุณภาพอาหารสัตว์ พ.ศ. .... ตามที่กระทรวงเกษตรและสหกรณ์ (กษ.) เสนอและให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

กษ. เสนอว่า พระราชบัญญัติควบคุมคุณภาพอาหารสัตว์ พ.ศ. 2558 ที่มีผลใช้บังคับ เมื่อวันที่ 6 มีนาคม 2558 ซึ่งยกเลิกพระราชบัญญัติควบคุมคุณภาพอาหารสัตว์ พ.ศ. 2525 โดยมาตรา 5 แห่งพระราชบัญญัติดังกล่าวได้บัญญัติให้รัฐมนตรีว่าการกระทรวงเกษตรและสหกรณ์มีอำนาจออกกฎกระทรวงกำหนดค่าธรรมเนียมไม่เกินอัตราท้ายพระราชบัญญัตินี้ จึงสมควรกำหนดค่าธรรมเนียมใบอนุญาตผลิต ใบรับรองระบบการประกันคุณภาพ และใบรับรองอื่น ๆ ใบอนุญาตนำเข้า ใบอนุญาตขาย ใบสำคัญการขึ้นทะเบียน รวมถึงการขอแก้ไขรายการในใบสำคัญการขึ้นทะเบียน ใบแทนใบอนุญาตหรือใบแทนใบสำคัญการขึ้นทะเบียน และค่าธรรมเนียมการต่ออายุใบอนุญาตอาหารสัตว์ควบคุมเฉพาะเพื่อให้เป็นไปตามพระราชบัญญัติดังกล่าว

**สาระสำคัญของร่างกระทรวง** เป็นการกำหนดอัตราค่าธรรมเนียมโดยอาศัยอำนาจตามพระราชบัญญัติควบคุมคุณภาพอาหารสัตว์ พ.ศ. 2558

|  |
| --- |
| **เศรษฐกิจ – สังคม** |

**7. เรื่อง ขออนุมัติดำเนินงานโครงการก่อสร้างรถไฟทางคู่ ช่วงประจวบคีรีขันธ์ – ชุมพร**

คณะรัฐมนตรีมีมติอนุมัติและรับทราบตามที่กระทรวงคมนาคม (คค.) เสนอ ดังนี้

1. อนุมัติให้การรถไฟแห่งประเทศไทยดำเนินโครงการก่อสร้างรถไฟทางคู่ ช่วงประจวบคีรีขันธ์ –

ชุมพร และในส่วนของค่าใช้จ่ายในการดำเนินโครงการให้พิจารณาดำเนินการตามความเห็นของกระทรวงการคลังและสำนักงบประมาณ

1. รับทราบความก้าวหน้าของการดำเนินโครงการก่อสร้างรถไฟทางคู่ ช่วงนครปฐม – หัวหิน และ

ช่วงหัวหิน – ประจวบคีรีขันธ์ และให้กระทรวงคมนาคมเร่งรัดการดำเนินโครงการเพื่อเสนอคณะรัฐมนตรีพิจารณาต่อไป ทั้งนี้ ให้กระทรวงคมนาคมพิจารณาว่าโครงการก่อสร้างรถไฟทางคู่ ช่วงนครปฐม – หัวหิน และช่วงหัวหิน –ประจวบคีรีขันธ์ เข้าข่ายคำสั่งหัวหน้าคณะรักษาความสงบแห่งชาติที่ 9/2559 เรื่อง การแก้ไขเพิ่มเติมกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติหรือไม่ หากพิจาณาแล้วเห็นว่าเข้าข่ายคำสั่งดังกล่าว ให้กระทรวงคมนาคมเร่งพิจารณาดำเนินการในขั้นตอนอื่น ๆ ตามกฎหมายและระเบียบที่เกี่ยวข้องควบคู่ไปกับการรอผลการพิจารณารายงานการวิเคราะห์ผลกระทบสิ่งแวดล้อม

1. ให้การรถไฟแห่งประเทศไทยเร่งรัดการยกระดับคุณภาพการให้บริการให้มีประสิทธิภาพมาก

ยิ่งขึ้น โดยเฉพาะด้านความสะอาด ความปลอดภัย และความตรงต่อเวลาตามมติคณะรัฐมนตรีเมื่อวันที่ 27 ตุลาคม 2558 (เรื่อง รายงานผลการให้บริการสาธารณะประจำปีงบประมาณ 2557 ขององค์การขนส่งมวลชนกรุงเทพและการรถไฟแห่งประเทศไทย) รวมทั้งให้กระทรวงคมนาคมเร่งรัดดำเนินการจัดตั้งกรมการขนส่งทางรางให้แล้วเสร็จภายในปีนี้ตามข้อสั่งการของนายกรัฐมนตรีในคราวประชุมคณะรัฐมนตรีเมื่อวันที่ 9 กุมภาพันธ์ 2559

**8. เรื่อง ยุทธศาสตร์และแผนปฎิบัติการกำจัดโรคไข้มาลาเรียประเทศไทย**

คณะรัฐมนตรีมีมติเห็นชอบตามที่กระทรวงสาธารณสุข (สธ.) เสนอ ดังนี้

1. ยุทธศาสตร์การกำจัดโรคไข้มาลาเรียประเทศไทย พ.ศ. 2560-2569

2. แผนปฎิบัติการกำจัดโรคไข้มาลาเรียประเทศไทย พ.ศ. 2560-2564

**สาระสำคัญของเรื่อง**

สธ. รายงานว่า

1. สถานการณ์โรคไข้มาลาเรียใน 55 ประเทศทั่วโลกนับตั้งแต่ปี 2543 จนถึงปัจจุบันมีแน้วโนมลดลงอย่างต่อเนื่อง ปัจจุบันลดลงมากกว่าร้อยละ 75 ส่วนประเทศไทยจำนวนผู้ป่วยลดลงร้อยละ 85 จาก 150,000 ราย ในปี 2543 เหลือเพียง 24,850 ราย ในปี 2558 ซึ่งประเทศไทยยังมีปัญหาเชื้อมาลาเรียดื้อต่อยารักษา ซึ่งเป็นปัญหาร่วมของประเทศในภูมิภาคลุ่มแม่น้ำโขงด้วยเช่นกัน ทั้งนี้ กรมควบคุมโรคได้วิเคราะห์และสังเคราะห์ข้อเสนอแนะจากหน่วยงานเครือข่ายที่มีส่วนร่วมดำเนินงานด้านมาลาเรียพบว่า มีอัตราป่วยด้วยโรคไข้มาลาเรียน้อยกว่า 1 ต่อประชากรพันคน ทำให้สามารถยกระดับนโยบายจากการควบคุมโรคเป็นนโยบายการกำจัดโรคได้ตามหลักเกณฑ์ขององค์การอนามัยโลก สอดคล้องกับโครงการมาลาเรียโลก (Global Malaria Program) ที่มุ่งสู่การกำจัดโรคไข้มาลาเรีย นอกจากนี้การกำจัดโรคไข้มาลาเรียยังเป็นเป้าหมายหนึ่งของการพัฒนาที่ยั่งยืน (Sustainable Development Goals-SDGs) ตามแนวทางขององค์การสหประชาชาติ (United Nation)

2. สธ. (กรมควบคุมโรค) ได้จัดทำยุทธศาสตร์กำจัดโรคไข้มาลาเรียประเทศไทย พ.ศ. 2560-2569 โดยมีวิสัยทัศน์ “ประเทศไทยปลอดจากโรคไข้มาลาเรียภายในปี 2567 (ค.ศ. 2024)” และแผนปฎิบัติการกำจัดโรคไข้มาลาเรียประเทศไทย พ.ศ. 2560-2564 ทั้งนี้ ยุทธศาสตร์การกำจัดโรคไข้มาลาเรียประเทศไทย พ.ศ. 2560-2569 มี 4 ยุทธศาสตร์ ประกอบด้วย

1) การเร่งรัดกำจัดการแพร่เชื้อมาลาเรียในประเทศไทย

2) การพัฒนาเทคโนโลยีนวัตกรรม มาตรการ และรูปแบบที่เหมาะสมในการกำจัดโรคไข้มาลาเรีย

3) การสร้างความร่วมมือระหว่างภาคีเครือข่ายระดับประเทศและระดับนานาชาติเพื่อขับเคลื่อนงานกำจัดโรคไข้มาลาเรีย

4) การส่งเสริมให้ประชาชนมีศักยภาพในการดูแลตนเองจากโรคมาลาเรีย

**9. เรื่อง การให้สิทธิพิเศษประเภทไม่บังคับแก่กรมวิชาการเกษตร ในการจำหน่ายพันธุ์พืชและปัจจัยการผลิต**

คณะรัฐมนตรีมีมติเห็นชอบการให้สิทธิพิเศษประเภทไม่บังคับแก่กรมวิชาการเกษตร ในการจำหน่ายพันธุ์พืชและปัจจัยการผลิต ตามที่กระทรวงการคลัง (กค.) เสนอ

**สาระสำคัญของเรื่อง**

กค. รายงานว่า กระทรวงเกษตรและสหกรณ์ (กษ) ขออนุมัติให้กรมวิชาการเกษตรได้รับสิทธิพิเศษประเภทไม่บังคับ ในการจำหน่ายพันธุ์พืชและปัจจัยการผลิตแก่หน่วยงานภาครัฐและรัฐวิสาหกิจ เพื่อให้การจัดซื้อจัดจ้างของหน่วยงานดังกล่าวดำเนินการได้โดยวิธีกรณีพิเศษ เพื่อความสะดวก รวดเร็ว และเพื่อเป็นทางเลือกของหน่วยงานผู้ซื้อจะได้รับประโยชน์สูงสุดในการขยายพันธุ์พืชที่ดีและมีคุณภาพเพื่อไปแจกจ่ายให้แก่เกษตรกร อีกทั้งเป็นการช่วยเพิ่มผลผลิตลดต้นทุนค่าใช้จ่ายซึ่งเป็นผลดีกับการพัฒนาคุณภาพที่ดีของเกษตรกร และเพื่อการพัฒนาเศรษฐกิจที่ยั่งยืน ประชาชนมีความมั่นคงทางด้านอาหารอันเป็นฐานสร้างรายได้ให้กับประเทศโดยมีเครือข่ายส่วนราชการขอซื้อเมล็ดพันธุ์และปัจจัยการผลิตไปขยายผลสู่เกษตรกร เช่น กรมส่งเสริมสหกรณ์ กรมส่งเสริมการเกษตร

ทั้งนี้ สิทธิพิเศษในการจำหน่ายเมล็ดพันธุ์พืชและปัจจัยการผลิตนั้น มีความหมายครอบคลุม ดังนี้

1. **พันธุ์พืช** หมายถึง พันธุ์พืชไร่ พืชสวน และปัจจัยการผลิตที่ได้จากผลงานวิจัยของกรมวิชาการ

เกษตร ซึ่งพันธุ์พืช หมายความถึง ส่วนที่ใช้ในการขยายพันธุ์ เช่น เมล็ดพันธุ์ ท่อนพันธุ์ ต้นพันธุ์ หัวพันธุ์ หน่อพันธุ์ เป็นต้น

1. **ปัจจัยการผลิต** หมายถึง ผลิตภัณฑ์ชีวินทรีย์ป้องกันกำจัดศัตรูพืช ปุ๋ยชีวภาพ ชุดตรวจสอบเชื้อ

ชีวินทรีย์ เป็นต้น

|  |
| --- |
| **ต่างประเทศ** |

**10. เรื่อง ขอความเห็นชอบและลงนามพิธีสารอนุวัติข้อผูกพันการปิดเสรีการค้าบริการด้านการเงิน ฉบับที่ 7 ภายใต้กรอบความตกลงว่าด้วยการค้าบริการของอาเซียน**

คณะรัฐมนตรีมีมติเห็นชอบและอนุมัติตามที่กระทรวงการคลัง (กค.) เสนอ ดังนี้

1. เห็นชอบร่างพิธีสารอนุวัติข้อผูกพันการเปิดเสรีการค้าบริการด้านการเงิน ฉบับที่ 7 ภายใต้กรอบความตกลงว่าด้วยการค้าบริการของอาเซียน และตารางข้อผูกพันการเปิดเสรีการค้าบริการด้านการเงินซึ่งเป็นภาคผนวกแนบท้ายพิธีสารฯ และอนุมัติการลงนามในร่างพิธีสารฯ โดยมอบอำนาจให้รัฐมนตรีว่าการกระทรวงการคลังหรือผู้แทนที่ได้รับมอบหมายเป็นผู้ลงนาม หากมีความจำเป็นต้องแก้ไขถ้อยคำที่ไม่ใช่สาระสำคัญหรือไม่ขัดต่อผลประโยชน์ของประเทศไทย และไม่ขัดกับหลักการที่คณะรัฐมนตรีได้ให้ความเห็นชอบไว้ ให้กระทรวงการคลังดำเนินการได้โดยให้นำเสนอคณะรัฐมนตรีทราบภายหลังตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่องการจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ)

2. มอบหมายให้กระทรวงการต่างประเทศ (กต.) ดำเนินการออกหนังสือมอบอำนาจเต็ม (Full Powers) ให้รัฐมนตรีว่าการกระทรวงการคลัง หรือผู้แทนที่ได้รับมอบหมายเป็นผู้ลงนามในพิธีสารดังกล่าว

3. ให้นำเสนอร่างพิธีสารอนุวัติข้อผูกพันการเปิดเสรีการค้าบริการด้านการเงิน ฉบับที่ 7 ภายใต้กรอบความตกลงว่าด้วยการค้าบริการของอาเซียนและตารางข้อผูกพันการเปิดเสรีการค้าบริการด้านการเงินซึ่งเป็นภาคผนวกแนบท้ายพิธีสารฯ เข้าสู่การพิจาณาของสภานิติบัญญัติแห่งชาติให้ความเห็นชอบ เพื่อดำเนินการให้พิธีสารฯ มีผลผูกพันต่อไป

4. เมื่อสภานิติบัญญัติแห่งชาติเห็นชอบตามข้อ 3 แล้วให้คณะรัฐมนตรีมอบหมายให้กระทรวงการต่างประเทศดำเนินการจัดทำสัตยาบันสารของพิธีสารอนุวัติข้อผูกพันการเปิดเสรีการค้าบริการด้านการเงิน ฉบับที่ 7 ภายใต้กรอบความตกลงว่าด้วยการค้าบริการของอาเซียน และส่งมอบให้สำนักเลขาธิการอาเซียน

ร่างพิธีสารอนุวัติข้อผูกพันการเปิดเสรีการค้าบริการด้านการเงิน ฉบับที่ 7 และตารางข้อผูกพันการเปิดเสรีการค้าบริการด้านการเงิน มีสาระสำคัญเป็นการปรับปรุงตารางข้อผูกพันในสาขาย่อยประกันชีวิตและประกันวินาศภัย โดย**ได้ปรับปรุงในเรื่องสัดส่วนผู้ถือหุ้นต่างชาติและเรื่องสัดส่วนกรรมการที่ไม่มีสัญชาติไทยให้เท่ากับกฎหมายที่บังคับใช้ในปัจจุบัน** คือ พระราชบัญญัติประกันชีวิต (ฉบับที่ 3) พ.ศ. 2558 และพระราชบัญญัติประกันวินาศภัย (ฉบับที่ 3) พ.ศ. 2558 จึงเป็นการดำเนินการเพื่อยกระดับข้อผูกพันให้เทียบเท่ากฎหมายและแนวปฏิบัติที่ใช้อยู่ในปัจจุบัน และจะเป็นส่วนสำคัญของการส่งเสริมการรวมกลุ่มทางเศรษฐกิจในเชิงลึกและกว้างขวางมากขึ้นของประชาคมเศรษฐกิจอาเซียน ซึ่งจะเกิดจากการลดข้อจำกัดต่อผู้ให้บริการของอาเซียนในการให้บริการ และเข้ามาจัดตั้งกิจการในประเทศสมาชิกอื่นซึ่งจะเป็นการเปิดโอกาสให้ภาคเอกชนไทยสามารถขยายการค้าการลงทุนในสาขาบริการด้านการเงินออกไปยังประเทศอาเซียนอื่นได้สะดวกยิ่งขึ้น

**11.  เรื่องร่างปฏิญญาการประชุมว่าด้วยการส่งเสริมปฏิสัมพันธ์และมาตรการสร้างความไว้เนื้อเชื่อใจระหว่างประเทศในภูมิภาคเอเชีย (CICA) ระดับรัฐมนตรีว่าการกระทรวงการต่างประเทศ ครั้งที่ 5**

คณะรัฐมนตรีมีมติเห็นชอบตามที่ กระทรวงการต่างประเทศ (กต.) เสนอ ดังนี้

1. เห็นชอบในหลักการต่อร่างปฏิญญาการประชุมว่าด้วยการส่งเสริมปฏิสัมพันธ์และมาตรการสร้างความไว้เนื้อเชื่อใจระหว่างประเทศในภูมิภาคเอเชีย (Conference on Interaction and Confidence Building Measures in Asia - CICA) ระดับรัฐมนตรีว่าการกระทรวงการต่างประเทศ ครั้งที่ 5 ภายใต้หัวข้อ “ การส่งเสริมสันติภาพ ความมั่นคงเสถียรภาพและการพัฒนาอย่างยั่งยืนในเอเชียผ่านการเสวนาระหว่างอารยธรรมต่าง ๆ ” (Promoting Peace, Security, Stability and Sustainable Development in Asia through Dialogue among Civilizations) และหากมีความจำเป็นต้องแก้ไขร่างเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

2. ให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายร่วมรับรองปฏิญญาดังกล่าว

**สาระสำคัญของเรื่อง**

กต. รายงานว่า

1. การประชุมระดับรัฐมนตรีต่างประเทศ CICA ครั้งที่ 5 จะจัดขึ้นระหว่างวันที่ 27 – 28 เมษายน 2559 ณ กรุงปักกิ่ง สาธารณรัฐประชาชนจีน โดยในการประชุมดังกล่าวที่ประชุมจะมีการรับรองร่างปฏิญญาฯ ภายใต้หัวข้อ “ การส่งเสริมสันติภาพ ความมั่นคงเสถียรภาพและการพัฒนาอย่างยั่งยืนในเอเชียผ่านการเสวนาระหว่างอารยธรรมต่าง ๆ ” ในวันที่ 28 เมษายน 2559 ทั้งนี้ ร่างปฏิญญาฯ จะมีการหารือเพิ่มเติมเกี่ยวกับเนื้อหาในระดับคณะทำงานพิเศษและเจ้าหน้าที่อาวุโสระหว่างวันที่ 25 – 26 เมษายน 2559 ก่อนที่จะมีการรับรองในวันดังกล่าว

**สาระสำคัญของร่างปฏิญญาฯ** เป็นการสะท้อนให้เห็นถึงความพยายามของประเทศสมาชิก CICA ที่จะร่วมมือกันเสริมสร้างความไว้เนื้อเชื่อใจระหว่างกันในการเผชิญกับปัญหาและสิ่งท้าทายต่าง ๆ ผ่านกรอบความร่วมมือทั้ง 5 มิติ ได้แก่ การเมืองและการทหาร เศรษฐกิจ ภัยคุกคามและความท้าทายรูปแบบใหม่ สิ่งแวดล้อมและมนุษย์ ในประเด็นการก่อการร้าย การแบ่งแยกดินแดน ลัทธิหัวรุนแรง การแพร่ขยายอาวุธนิวเคลียร์และอาวุธที่มีอำนาจการทำลายล้างสูง ปัญหายาเสพติด อาชญากรรมข้ามชาติ การค้ามนุษย์ สิทธิมนุษยชนและเสรีภาพขั้นพื้นฐาน และการพัฒนาที่ยั่งยืน

ร่างปฏิญญาฯ เป็นเอกสารแสดงเจตนารมณ์ทางการเมืองของประเทศสมาชิกเกี่ยวกับประเด็นต่าง ๆ โดยมิได้ใช้ถ้อยคำหรือมีบริบทที่เป็นการแสดงเจตนาที่จะก่อให้เกิดพันธกรณีตามกฎหมายระหว่างประเทศ และไม่มีการลงนามระหว่างกัน ดังนั้น **จึงไม่เป็นสนธิสัญญาภายใต้บังคับของกฎหมายระหว่างประเทศ และไม่เข้าข่ายเป็นหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557**

**12. เรื่อง การแลกเปลี่ยนหนังสือระหว่างรัฐมนตรีว่าการกระทรวงการต่างประเทศเนเธอร์แลนด์และเลขาธิการอาเซียนสำหรับโครงการ Annual Diplomatic Training for Diplomats from ASESN Member States and ASEAN Secretariat Officers 2016 - 2019**

คณะรัฐมนตรีมีมติเห็นชอบและอนุมัติตามที่ กระทรวงการต่างประเทศ (กต.) เสนอ ดังนี้

1. เห็นชอบร่างหนังสือจากรัฐมนตรีว่าการกระทรวงการต่างประเทศเนเธอร์แลนด์ถึงเลขาธิการอาเซียน และร่างหนังสือตอบของเลขาธิการอาเซียนถึงรัฐมนตรีว่าการกระทรวงการต่างประเทศเนเธอร์แลนด์ (รวม 2 ฉบับ) สำหรับโครงการ Annual Diplomatic Training for Diplomats from ASEAN Member States and ASEAN Secretariat Officers 2016 – 2019 โดยหากมีความจำเป็นต้องปรับปรุงแก้ไขร่างหนังสือแลกเปลี่ยนดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้ โดยไม่ต้องนำเสนอคณะรัฐมนตรีเพื่อพิจารณาอีก

2. อนุมัติให้เลขาธิการอาเซียนเป็นผู้ลงนามในร่างหนังสือตอบของเลขาธิการอาเซียนถึงรัฐมนตรีว่าการกระทรวงการต่างประเทศเนเธอร์แลนด์ สำหรับโครงการข้างต้น

**สาระสำคัญของร่างหนังสือแลกเปลี่ยน 2 ฉบับ มีดังนี้**

1. **หนังสือจากรัฐมนตรีว่าการกระทรวงการต่างประเทศเนเธอร์แลนด์ถึงเลขาธิการอาเซียน** ระบุถึงข้อตกลงของการดำเนินโครงการฯ ของทั้งสองฝ่ายจะร่วมกันสนับสนุนโครงการฯ โดยมี **เป้าหมาย** เพื่อสนับสนุนและจัดการฝึกอบรมให้แก่นักการทูตจากประเทศสมาชิกอาเซียนและเจ้าหน้าที่สำนักเลขาธิการอาเซียน เพื่อเสริมสร้างศักยภาพและเพิ่มพูนความรู้เกี่ยวกับการรวมตัวระดับภูมิภาค โดยเน้นเรื่องวิวัฒนาการการรวมตัวในระดับภูมิภาค การระงับข้อพิพาทโดยสันติวิธี การเชื่อมโยงและความร่วมมือทางวัฒนธรรม

**2. หนังสือตอบของเลขาธิการอาเซียนถึงรัฐมนตรีว่าการกระทรวงการต่างประเทศเนเธอร์แลนด์** มีสาระสำคัญเป็นการยอมรับข้อตกลงตามที่ระบุในหนังสือของฝ่ายเนเธอร์แลนด์ โดยจะมีผลบังคับใช้นับตั้งแต่วันที่ลงนามในหนังสือฉบับนี้

ทั้งนี้ การจัดทำร่างหนังสือแลกเปลี่ยนทั้ง 2 ฉบับข้างต้นทั้งสองฝ่ายไม่มีเจตนาให้มีผลผูกพันตามกฎหมาย และมิได้มีถ้อยคำหรือบริบทที่ก่อให้เกิดพันธกรณีภายใต้บังคับของกฎหมายระหว่างประเทศ ดังนั้น   
ร่างหนังสือแลกเปลี่ยนฯ จึง**ไม่เป็นสนธิสัญญาระหว่างประเทศ และไม่เข้าข่ายเป็นหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557**

**13. เรื่อง การลงนามความตกลงในการเป็นเจ้าภาพจัดงาน ITU Telecom World 2016**

คณะรัฐมนตรีมีมติเห็นชอบตามที่กระทรวงเทคโนโลยีสารสนเทศและการสื่อสาร (ทก.) เสนอ ดังนี้

1. เห็นชอบร่างความตกลงระหว่างรัฐบาลไทยและสหภาพโทรคมนาคมระหว่างประเทศ (International Telecommunication Union : ITU)ในการเป็นเจ้าภาพจัดงาน ITU Telecom World 2016 ฉบับแก้ไขสุดท้าย และเห็นชอบให้ใช้การระงับข้อพิพาทโดยวิธีการอนุญาโตตุลาการ ตามนัยมติคณะรัฐมนตรีเมื่อวันที่ 14 กรกฎาคม 2558 ทั้งนี้ ในกรณีที่มีความจำเป็นต้องปรับปรุงถ้อยคำที่มิใช่สาระสำคัญและไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้ ทก. ดำเนินการได้โดยให้เสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

2. มอบหมายให้รัฐมนตรีว่าการกระทรวงเทคโนโลยีสารสนเทศและการสื่อสาร และประธานกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติเป็นผู้ลงนามความตกลงฯ ในนามของรัฐบาลไทย

3. มอบหมายให้กระทรวงการต่างประเทศ (กต.) พิจารณาจัดทำหนังสือมอบอำนาจเต็ม (Full Powers) ให้แก่รัฐมนตรีว่าการกระทรวงเทคโนโลยีสารสนเทศและการสื่อสารและประธานกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เพื่อลงนามในความตกลงดังกล่าวต่อไป

**สาระสำคัญของร่างความตกลงฯ** ประกอบด้วย 1) ชื่องานแสดงและคำนิยาม 2) สถานที่และวันในการจัดงานแสดง 3) การจัดงานแสดง 4) ภาระหน้าที่ของประเทศเจ้าภาพ 5) รายได้ 6) การจัดงานแสดงอื่น ๆ 7) เอกสิทธิ์ ความคุ้มกันและการอำนวยความสะดวก 8) การยกเลิก การเลื่อนกำหนดวัน หรือการเปลี่ยนสถานที่จัดงานแสดง/เหตุสุดวิสัย 9) การบังคับใช้ความตกลงฯ 10) การโอนสิทธิ 11) ความสัมพันธ์ในเชิงความตกลง 12) การระงับข้อพิพาท 13) ความรับผิด 14) คำบอกกล่าว 15) การใช้ชื่อ ตัวย่อ หัวเรื่อง ตราสัญลักษณ์ และธง 16) การแก้ไขและการยุติความตกลงฯ และ 17) การเริ่มมีผลบังคับใช้และระยะเวลาบังคับใช้ ทั้งนี้ ในส่วนของการระงับข้อพิพาทได้มีการกำหนดให้ใช้วิธีอนุญาโตตุลาการ ซึ่งที่ผ่านมา ทก. ได้มีการลงนามความตกลงกับ ITU หลายฉบับ ซึ่งทุกฉบับ ITU เรียกร้องให้ใช้การระงับข้อพิพาทโดยวิธีการอนุญาโตตุลาการ

**14. เรื่อง ร่างเอกสารว่าด้วยความเข้าใจร่วมกันเพื่อการจัดหาอุปกรณ์โดยกระทรวงการเข้าเมืองและการพิทักษ์พรมแดนแห่งออสเตรเลียให้แก่กรมศุลกากร**

คณะรัฐมนตรีมีมติเห็นชอบต่อร่างเอกสารว่าด้วยความเข้าใจร่วมกันเพื่อการจัดหาอุปกรณ์โดยกระทรวงการเข้าเมืองและการพิทักษ์พรมแดนแห่งออสเตรเลียให้แก่กรมศุลกากร ตามที่กระทรวงการคลัง (กค.) ทั้งนี้ ให้อธิบดีกรมศุลกากรหรือผู้ที่ได้รับมอบหมายเป็นผู้ลงนามฝ่ายไทยในร่างเอกสารว่าด้วยความเข้าใจฯ ดังกล่าว

**สาระสำคัญของร่างเอกสารดังกล่าว มีดังนี้**

1. ระบุให้กระทรวงการเข้าเมืองฯ เป็นผู้จัดซื้อเครื่องเอกซเรย์กระเป๋าแบบสายพาน ยี่ห้อ Smith Detection รุ่น HI-SCAN 7555i และอุปกรณ์พ่วงที่เกี่ยวข้องเพื่อมอบให้แก่กรมศุลกากร

2. กระทรวงการเข้าเมืองฯ จะเป็นผู้รับผิดชอบค่าใช้จ่ายที่เกิดขึ้นทั้งหมด ได้แก่ ค่าใช้จ่ายในการซื้อเครื่องเอกซเรย์และอุปกรณ์ที่เกี่ยวข้อง และค่าใช้จ่ายในการบำรุงรักษาและซ่อมแซมเป็นระยะเวลาสามปีนับตั้งแต่ที่มีการส่งมอบ อย่างไรก็ตามกระทรวงการเข้าเมืองฯ จะหลุดพ้นจากความรับผิดชอบสำหรับความเสียหายที่เกิดขึ้นกับอุปกรณ์ทั้งหมดหรือบางส่วนเท่านั้น นับแต่วันที่ได้โอนเครื่องเอกซเรย์ให้กับกรมศุลกากรและจะไม่มีการให้การรับประกันใด ๆ ที่นอกเหนือไปจากที่บริษัทผู้ผลิตให้แก่กรมศุลกากร

3. กรมศุลกากรมีสิทธิที่จะใช้ดุลพินิจในการพิจารณาว่าจะใช้หรือไม่ใช้อุปกรณ์ดังกล่าวต่อไปในกรณีหลังจากครบกำหนดระยะเวลา 3 ปี ที่กระทรวงการเข้าเมืองฯ เป็นผู้รับผิดชอบ ซึ่งหากกรมศุลกากรใช้อุปกรณ์ดังกล่าวต่อ จะต้องเป็นผู้รับผิดชอบค่าใช้จ่ายที่เกิดจากการบำรุงรักษาและซ่อมแซม และความเสี่ยงทุกประการที่เกี่ยวข้องกับความเสียหายที่เกิดขึ้นจากการใช้เครื่องเอกซเรย์นับตั้งแต่วันที่มีการโอนกรรมสิทธิ์ ทั้งนี้ กรรมสิทธิ์จะเป็นของกรมศุลกากรในวันที่ทั้งสองฝ่ายเห็นพ้องต้องกัน

**15. เรื่อง ขอความเห็นชอบคณะรัฐมนตรีในการเข้าร่วมเป็นภาคีสมาชิกความตกลงว่าด้วยมาตรการของรัฐเจ้าของท่าเพื่อป้องกัน ยับยั้ง และขจัดการทำการประมงผิดกฎหมาย ขาดการรายงานและไร้การควบคุมขององค์การอาหารและเกษตรแห่งสหประชาชาติ**

คณะรัฐมนตรีมีมติเห็นชอบตามที่กระทรวงเกษตรและสหกรณ์ (กษ.) เสนอ ดังนี้

1. เห็นชอบการเข้าเป็นภาคีตามความตกลงว่าด้วยมาตรการรัฐเจ้าของท่าเพื่อป้องกัน ยับยั้ง และขจัดการทำประมงผิดกฎหมาย ขาดการรายงาน และไร้การควบคุมขององค์การอาหารและเกษตรแห่งสหประชาชาติ (Food and Agriculture Organization of the United Nations : FAO)

2. มอบหมายกระทรวงการต่างประเทศ (กต.) พิจารณาดำเนินการภาคยานุวัติความตกลงฉบับนี้

3. มอบหมายกรมประมงเป็นหน่วยงานรับผิดชอบหลัก (Contact point) ในการประสานการปฏิบัติตามมาตรา 16 ของความตกลงฉบับนี้

**สาระสำคัญของเรื่อง**

กษ. รายงานว่า

1. การแก้ไขปัญหาการทำประมงผิดกฎหมาย ขาดการรายงาน และไร้การควบคุมเป็นนโยบายเร่งด่วนของรัฐบาล ความตกลงระหว่างประเทศที่เกี่ยวข้องกับการทำประมงผิดกฎหมาย เป็นเครื่องมือที่มีประสิทธิภาพในการป้องกัน ยับยั้ง และขจัดการทำประมงผิดกฎหมายและเป็นที่ยอมรับจากนานาชาติ โดยมีองค์กรระหว่างประเทศหลายองค์กรที่ประเทศไทยจำเป็นต้องเป็นภาคีและให้สัตยาบัน เพื่อแสดงเจตจำนงในการให้ความร่วมมือในการอนุรักษ์และใช้ทรัพยากรธรรมชาติทางทะเลอย่างยั่งยืน

2. ความตกลงนี้จะไม่กระทบต่อสิทธิเขตอำนาจ และหน้าที่ของภาคีทั้งหลาย ที่มีตามบทบัญญัติของกฎหมายระหว่างประเทศ อีกทั้งกำหนดให้แต่ละภาคีจัดตั้งกลไกด้านการสื่อสารสำหรับแลกเปลี่ยนข้อมูลข่าวสารทางอิเล็กทรอนิกส์โดยตรง และจะแต่งตั้งเจ้าหน้าที่ผู้ซึ่งเป็นศูนย์กลางในการติดต่อแลกเปลี่ยนข้อมูลข่าวสารตามบทบัญญัติของความตกลงนี้แต่ละภาคีจะต้องให้ FAO ทราบถึงการแต่งตั้งดังกล่าวด้วย โดยจะมีผลใช้บังคับภายใน 30 วัน เมื่อมีประเทศเข้าเป็นภาคีครบจำนวน 25 ประเทศ ซึ่งขณะนี้มีประเทศเข้าเป็นภาคีแล้วจำนวน 24 ประเทศ หากประเทศไทยเข้าเป็นภาคีจะเป็นประเทศที่จะทำให้ความตกลงฉบับนี้มีผลบังคับใช้ทันที และเกิดผลดีกับประเทศไทยในการแสดงเจตจำนงที่จะแก้ไขปัญหาการทำการประมงผิดกฎหมายอย่างชัดแจ้ง

|  |
| --- |
| **แต่งตั้ง** |

**16. เรื่อง การแต่งตั้งข้าราชการให้ดำรงตำแหน่งที่ปรึกษาด้านการประสานงานโครงการอันเนื่องมาจากพระราชดำริ (นักวิเคราะห์นโยบายและแผนทรงคุณวุฒิ) (สำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ)**

คณะรัฐมนตรีมีมติอนุมัติตามที่สำนักงานคณะกรรมการพิเศษเพื่อประสานโครงการอันเนื่องมาจากพระราชดำริเสนอแต่งตั้ง **นางสาวอุศนีย์ ธูปทอง** ที่ปรึกษาด้านการประสานงานโครงการอันเนื่องมาจากพระราชดำริ (นักวิเคราะห์นโยบายและแผนเชี่ยวชาญ) สำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ ให้ดำรงตำแหน่ง ที่ปรึกษาด้านการประสานงานโครงการอันเนื่องมาจากพระราชดำริ (นักวิเคราะห์นโยบายและแผนทรงคุณวุฒิ) สำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ ตั้งแต่วันที่ 29 ธันวาคม 2558 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**17. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง **นายเจษฎา กตเวทิน** กงสุลใหญ่ สถานกงสุลใหญ่ ณ นครลอสแอนเจลิส สหรัฐอเมริกา ให้ดำรงตำแหน่ง เอกอัครราชทูต สถานเอกอัครราชทูต ณ กรุงมัสกัต รัฐสุลต่านโอมาน ซึ่งได้รับความเห็นชอบจากประเทศผู้รับ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**18. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงคมนาคม)**

คณะรัฐมนตรีมีมติอนุมัติตามที่กระทรวงคมนาคมเสนอแต่งตั้งข้าราชการพลเรือนสามัญ สังกัดกระทรวงคมนาคม ให้ดำรงตำแหน่งประเภทบริหารระดับสูง จำนวน 3 ราย ดังนี้

1. **นายกฤชเทพ สิมลี** รองอธิบดีกรมทางหลวงชนบท ดำรงตำแหน่ง ผู้ตรวจราชการกระทรวง สำนักงานปลัดกระทรวง

2. **นายธานินทร์ สมบูรณ์** รองอธิบดีกรมทางหลวง ดำรงตำแหน่ง อธิบดีกรมทางหลวง

3. **นายชัยวัฒน์ ทองคำคูณ** รองผู้อำนวยการสำนักงานนโยบายและแผนการขนส่งและจราจร ดำรงตำแหน่ง ผู้อำนวยการสำนักงานนโยบายและแผนการขนส่งและจราจร

ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**19. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงเทคโนโลยีสารสนเทศและการสื่อสาร)**

คณะรัฐมนตรีมีมติอนุมัติตามที่กระทรวงเทคโนโลยีสารสนเทศและการสื่อสารเสนอรับโอน   
**นางวรรณพร เทพหัสดิน ณ อยุธยา** ที่ปรึกษาการพัฒนาระบบราชการ (นักพัฒนาระบบราชการทรงคุณวุฒิ) สำนักงาน ก.พ.ร. สำนักนายกรัฐมนตรี และแต่งตั้งให้ดำรงตำแหน่ง ผู้ตรวจราชการกระทรวง สำนักงานปลัดกระทรวง กระทรวงเทคโนโลยีสารสนเทศและการสื่อสาร ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง โดยผู้มีอำนาจสั่งบรรจุของทั้งสองฝ่ายได้ตกลงยินยอมในการโอนแล้ว

**20. เรื่อง แต่งตั้งกรรมการผู้จัดการธนาคารอาคารสงเคราะห์**

คณะรัฐมนตรีมีมติเห็นชอบตามที่กระทรวงการคลังเสนอแต่งตั้ง **นายฉัตรชัย ศิริไล** ให้ดำรงตำแหน่งกรรมการผู้จัดการธนาคารอาคารสงเคราะห์ ตั้งแต่วันที่สัญญาจ้างมีผลบังคับใช้เป็นต้นไป แต่ไม่ก่อนวันที่คณะรัฐมนตรีมีมติ และให้นายฉัตรชัย ศิริไล ลาออกจากการเป็นพนักงานก่อนลงนามในสัญญาจ้างด้วย ทั้งนี้ กระทรวงการคลังได้ให้ความเห็นชอบการกำหนดอัตราเงินเดือน ผลประโยชน์ตอบแทนอื่น และเงื่อนไขการจ้างตามพระราชบัญญัติคุณสมบัติมาตรฐานสำหรับกรรมการและพนักงานรัฐวิสาหกิจ พ.ศ. 2518 และที่แก้ไขเพิ่มเติม และพระราชบัญญัติธนาคารอาคารสงเคราะห์ พ.ศ. 2496 แล้ว

**21. เรื่อง แต่งตั้งประธานกรรมการและกรรมการอื่นในคณะกรรมการองค์การสวนพฤกษศาสตร์**

คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อมเสนอแต่งตั้งประธานกรรมการและกรรมการอื่นในคณะกรรมการองค์การสวนพฤกษศาสตร์ชุดใหม่ จำนวน 10 คน เนื่องจากกรรมการ

ชุดเดิมได้พ้นจากตำแหน่ง ดังนี้ 1. **นางปัจฉิมา ธนสันติ** ประธานกรรมการ 2. **นายสุริยะ ประสาทบัณฑิตย์** กรรมการ 3. **นายดุสิต เขมะศักดิ์ชัย** กรรมการ 4. **นางจิราพร คูสุวรรณ** กรรมการ   
5. **พลตรี ณัฏฐพัชร สกุลรังสฤษฏ์** กรรมการ 6. **นายสิรินทร์ แก้วละเอียด** กรรมการ 7. **นายธนิต ธงทอง** กรรมการ 8. **นายจรูญ อิ่มเอิบสิน** กรรมการ 9. **นางสาวสิริวรรณ สุวรรณศร** กรรมการ 10. **นางสาวเยาวนุช วิยาภรณ์** ผู้แทนกระทรวงการคลัง กรรมการ โดยกรรมการลำดับที่ 2,3 และ 4 เป็นผู้ที่มีรายชื่อตามประกาศกระทรวงการคลัง เรื่องบัญชีรายชื่อกรรมการรัฐวิสาหกิจ ทั้งนี้ ตั้งแต่วันที่ 26 เมษายน 2559 เป็นต้นไป

**22. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง จำนวน 2 ราย ดังนี้

1. **นางนงนุช เพ็ชรรัตน์** เอกอัครราชทูต สถานเอกอัครราชทูต ณ กรุงเบอร์ลิน สหพันธ์สาธารณรัฐเยอรมนี ดำรงตำแหน่ง เอกอัครราชทูตประจำกระทรวง สำนักงานปลัดกระทรวง

2. **นายธีรวัฒน์ ภูมิจิตร** เอกอัครราชทูตประจำกระทรวง สำนักงานปลัดกระทรวง ดำรงตำแหน่ง เอกอัครราชทูต สถานเอกอัครราชทูต ณ กรุงเบอร์ลิน สหพันธ์สาธารณรัฐเยอรมนี

ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อสับเปลี่ยนหมุนเวียน ซึ่งการแต่งตั้งเอกอัครราชทูตประจำต่างประเทศตามข้อ 2. ได้รับความเห็นชอบจากประเทศผู้รับ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*